บริษัท BENZ หรือ BMW ใหญ่กว่ากัน?
ทุกคนคงรู้ดีว่าในบรรดารถหรูของโลกจะต้องมาจากประเทศเยอรมัน ถ้าถามว่าแบรนด์ไหนที่คนไทยรู้จักมากที่สุดก็คงหนีไม่พ้น BENZ และ BMW แล้วบริษัท BENZ หรือ BMW เป็นบริษัทรถที่ใหญ่สุดในเยอรมัน?
27 มิ.ย. 2560

ทุกคนคงรู้ดีว่าในบรรดารถหรูของโลกจะต้องมาจากประเทศเยอรมัน ถ้าถามว่าแบรนด์ไหนที่คนไทยรู้จักมากที่สุดก็คงหนีไม่พ้น BENZ และ BMW
แล้วบริษัท BENZ หรือ BMW เป็นบริษัทรถที่ใหญ่สุดในเยอรมัน?
ถ้าถามคำถามนี้เมื่อปีที่แล้ว คำตอบคือไม่ใช่ทั้ง BENZ และ BMW
แล้วบริษัทไหนคือบริษัทรถที่ใหญ่สุดในเยอรมันในปีที่แล้ว และปัจจุบันทำไมถึงเปลี่ยนไป?
ในอดีตบริษัทรถที่ใหญ่สุดในเยอรมันคือบริษัท Volkswagen AG
Volkswagen AG เป็นเจ้าของแบรนด์ Audi, Bentley, Ducati, Lamborghini, Porsche, Volkswagen
การเป็นเจ้าของแบรนด์รถชื่อดังมากมายขนาดนี้เพียงพอที่ทำให้บริษัทนี้เป็นบริษัทรถอันดับ 1 ในเยอรมันในอดีต
แต่.. เมื่อ 2 ปีที่แล้ว มีปัญหาครั้งใหญ่กับบริษัท Volkswagen เพราะว่าบริษัทได้ปลอมแปลงข้อมูลการปล่อยมลพิษให้น้อยกว่าความจริง
ทำให้บริษัทถูกฟ้อง และถูกปรับเงินเป็นจำนวนมาก หลังจากนั้นมาราคาหุ้นของบริษัทก็ถูกบริษัทคู่แข่งแซงขึ้นมา
บริษัทคู่แข่งนั้นก็คือบริษัท Daimler AG เจ้าของแบรนด์ Mercedez Benz นั่นเอง
Daimler AG มีสำนักงานใหญ่อยู่ที่เมือง Stuttgart
ปัจจุบัน บริษัท Daimler มีมูลค่าบริษัท 69,820 ล้านยูโร
ปี 2016 บริษัท Daimler มีรายได้ 153,261 ล้านยูโร และ กำไร 8,526 ล้านยูโร
เมื่อเทียบกับ บริษัท Volkswagen AG มีมูลค่าบริษัท 68,260 ล้านยูโร
Volkswagen AG มีสำนักงานใหญ่อยู่ที่เมือง Wolfsburg
ปี 2016 บริษัท Volkswagen มีรายได้ 217,267 ล้านยูโร และ กำไร 5,369 ล้านยูโร
จะได้เห็นได้ว่ารายได้ของ Volkswagen มีมากกว่า Daimler ชัดเจน และบริษัท Volkswagen เคยทำกำไรได้เป็นหลักหมื่นล้านยูโร
แต่มาเจอปัญหาเรื่องทุจริต ก็ทำให้บริษัทสะดุด ถึงกับเสียตำแหน่งบริษัทรถที่ใหญ่สุดในเยอรมันไป
แล้ว BMW หล่ะ อยู่ตรงไหน?
บริษัท Bayerische Motoren Werke AG หรือ BMW เป็นเจ้าของแบรนด์ BMW, Mini, Rolls Royce
BMW มีสำนักงานใหญ่อยู่ที่เมือง Munich
ตอนนี้ BMW มีมูลค่าบริษัท 54,060 ล้านยูโร ยังห่างจากรุ่นพี่ๆอยู่ประมาณหนึ่งช่วงตัว
ปี 2016 บริษัท BMW มีรายได้ 94,163 ล้านยูโร และมีกำไร 6,863 ล้านยูโร
ประเด็นต่อมาที่น่าสนใจคือ ทั้ง 3 บริษัทยักษ์ใหญ่นี้กำลังจะมีการเปลี่ยนแปลงครั้งสำคัญในอนาคต
ประเทศเยอรมันได้กำหนดว่าในปี 2030 เป็นต้นไป จะห้ามการขายรถที่ใช้น้ำมัน และให้ใช้พลังงานไฟฟ้าแทน
นับจากตอนนี้ก็อีก 13 ปีเท่านั้น
Model change สำหรับรถยนต์หนึ่งรุ่นของเยอรมันประมาณ 8 ปี
ซึ่งอาจหมายความว่าเราจะได้เห็นรถ BENZ BMW AUDI ที่ใช้น้ำมันได้อีกแค่ 2 รุ่นเท่านั้น..
แล้วคนขับ BENZ BMW AUDI ในไทยจะทำอย่างไร?
ในเวลานั้นประเทศไทยจะมีปั๊มชาร์จไฟติดตั้งกันทั่วถึงขนาดไหน? เป็นสิ่งที่น่าติดตามต่อไป..